**MOCIÓ PRESENTADA PEL CENTRE DE RECURSOS PER LA PAU I LA SOLIDARITAT A FAVOR DE LA DECLARACIÓ INSTITUCIONAL PER L’AIXECAMENT DEL BLOQUEIG POLÍTIC, ECONÒMIC, COMERCIAL I FINANCER PER PART DELS ESTATS UNITS D’AMÈRICA CONTRA CUBA, PER TAL QUE SIGUI SUBSTANCIADA DAVANT EL MINISTERI DE RELACIONS EXTERIORS I EL GOVERN DE L’ESTAT ESPANYOL**

**EXPOSICIÓ DE MOTIUS**

Ja ha passat molt de temps des de que el expresident dels Estats Units Barack Obama qualifiqués el bloqueig contra Cuba d’obsolet, ancorat en el passat, una peça de la Guerra Freda, i reconegués que no ha funcionat per als objectius històrics dels Estats Units.

Malgrat els avenços de les relacions entre Cuba i els Estats Units durant el govern Obama, pràcticament tots van estar trencats pel govern de Trump. A més, es va empitjorar la política de bloqueig a Cuba en el seu mandat fins i tot retirant el seu personal diplomàtic de l'Havana, afegint amb això una gran dificultat als ciutadans de Cuba, que han de viatjar abans a un altre país per demanar el visat d'entrada als EUA.

També, altra vegada, Estats Units ha posat a Cuba en la seva Llista de Països Patrocinadors del Terrorisme i, en aquest temps de pandèmia, ha posat en marxa una fortíssima campanya de desprestigi i persecució de les Brigades Mèdiques Cubanes que, en conveni amb l’Organització Panamericana de la Salut ─un organisme de l'ONU─, Cuba continua col·laborant amb nombrosos països empobrits que ho sol·liciten, així com a Italià i Andorra.

Amb el govern de Biden, que ja ha dit que “revisar la política de Trump cap a Cuba no es una prioritat”, el bloqueig es manté, amb més de 40 mesures contra Cuba preses per Trump i perjudicant així la qualitat de vida dels cubans i les cubanes.

Es calcula que el bloqueig li ha costat a la illa despeses per un valor de 125.873 milions de dòlars.

Pròximament, l’Assemblea General de Nacions Unides tornarà a votar la “Necessitat de

posar fi al bloqueig econòmic, comercial i financer imposat pels Estats Units d’Amèrica

contra Cuba”. En totes les ocasions -any rere any i des del 1992-, el bloqueig ha estat condemnat per l’Assemblea General de Nacions Unides i en l’ultima, l’any 2019, la votació contra el bloqueig a Cuba va obtenir 187 vots a favor, pràcticament la unanimitat de la cambra (veure annex). I com ha succeït en nombroses ocasions, només els Estats Units i Israel hi han votat en contra, sumant-s’hi el 2019 per primera vegada el Brasil de Bolsonaro que, a l’arribar al govern i seguint la política de Trump, va trencar el conveni que el seu país tenia amb Cuba i l’Organització Panamericana de la Salut, provocant que milers de metges i tècnics sanitaris cubans que oferien els seus serveis a la població més desfavorida, sobretot a l’Amazònia (on avui es produeixen la major quantitat de contagis i morts per coronavirus per falta d’atenció mèdica) es veiessin obligats a deixar Brasil i els seus pacients.

La voluntat dels acords cubano-nord-americans han d’enfortir la convivència entre els dos països sobirans i veïns, facilitar els moviments de persones i de l’economia, al mateix temps que ha d’aprofundir en les garanties dels DH en ambdós països. Aquests acords són fruit de la voluntat dels dos països i els dos pobles, fet que no ha de ser alterat ni obstaculitzat per les administracions de nous presidents/es i equips.

Per aquests motius, es presenta la següent proposta de resolució al ple de l’Ajuntament de Girona:

**ACORDS**

**PRIMER.-** MOSTRAR el seu suport a l’aixecament del bloqueig polític, econòmic, comercial i financer que el Govern dels Estats Units d’Amèrica manté contra Cuba i manifestar-se a favor d’unes relacions basades en el respecte a la legalitat internacional, la pau, la sobirania nacional, la llibertat i la cooperació entre ambdós estats.

**SEGON.-** FER ARRIBAR al Govern de la Generalitat i al Govern de l’estat espanyol la necessitat que en les seves relacions amb les Institucions dels Estats Units d’Amèrica expressin la condemna pel manteniment del bloqueig polític, econòmic, comercial i financer a Cuba, així com els encoratgi a derogar, el més aviat possible, les lleis Helms Burton i Torricelli.

**TERCER.-** TRAMETRE aquesta resolució a totes les Associacions de Municipis Catalans, la Diputació de Girona, la Generalitat de Catalunya i els consolats de Cuba i Estats Units ubicats a Catalunya, així com també a les ambaixades de Cuba i els Estats Units a Madrid.

Girona, maig de 2021